Üks asi, mis sinna pudelihoidjasse hästi sobib, on tegelikult üsna nišitoode ja seda pole mõnedes supermarketites üldse müügil. Kunagi enne seda kui Selver ta müüki võttis, ostsin seda Statoilist ja teen seda harva nüüdki. Asja nimi on Appletiser ja ta on kallis, väikeses klaastaaras, kuid täidab alkoholiasendaja põhilised kriteeriumid, sest jätab kvaliteetse mulje, ei ole magus ning tegu on sisuliselt gaseeritud 100% mahlaga, mis ei sisalda säilitusaineid ja suhkurt. Paraku tuleb see  kraam Lõuna-Aafrika Vabariigist. Huvitaval kombel on antud nišš kodumaiste tootjate, nagu Saku või A. Le Coq, poolt täielikult hõivamata, kuigi mulle näib, et siin oleks kõvasti ruumi. Loodan siiralt, et mõni nende tootjate turundusinimestest tuleb peatselt selle peale, et tegelikult on juba pikemat aega rahval hädasti tarvis lihtsat asja - naturaalset 0,33- või 0,5-liitrises klaastaaras kvaliteetset säilitus ja magusaineteta karastusjooki, mille hind tuleks 15-krooni kanti. Müügimaht ei pruugi olla tohutu,  kuid mul on tunne, et see oleks nimetatud hinnaklassi tõttu piisavalt kasumlik toode, et sellist enda tooteportfelli kaasata.